Az ügyészség megszüntette a bűnvádi eljárást a párkányi zenélő ház tulajdonosa ellen, akit augusztusban vettek őrizetbe - tudta meg az Új Szó nem hivatalos forrásból.

N. É. az elmúlt hetekben előzetesben volt, a lap úgy tudja, a nyomozás során bizonyítást nyertek az ellene felhozott vádak, de az ügyészség arra hivatkozva, hogy nem volt beszámítható állapotban, megszüntette az ellene folytatott eljárást. A nyitrai börtönből a lekéri elmegyógyintézetbe szállították, azt nem tudni, meddig marad ott.

A párkányi Kossuth utcában a tizenhat évig tartó zenei terror után augusztus óta csend van.

É. főként Placido Domingo áriáit hallgatta úgy, hogy a hangszórók az utcára sugározták, a hatóságok évekig tehetetlenek voltak, mert a házból hallható zene nem lépte át a decibellimiteket. A szomszédai kikészültek a zenélő háztól, és többször kérték, hogy legalább variálja a műsort, néha tegyen be egy kis mulatóst vagy operettet, de hiába.